## Uredba o unutarnjem ustrojstvu Ministarstva znanosti, obrazovanja i športa

### NN 24/2006 (1.3.2006.), Uredba o unutarnjem ustrojstvu Ministarstva znanosti, obrazovanja i športa

# VLADA REPUBLIKE HRVATSKE

**573**

Na temelju članka 60. stavaka 1. i 2. Zakona o
sustavu državne uprave (»Narodne novine«, br. 75/93,
92/96, 48/99, 15/2000, 127/2000,59/2001 i 199/2003), Vlada Republike Hrvatske
na sjednici je održanoj 23. veljače 2006. godine donijela

## UREDBU

### O UNUTARNJEM USTROJSTVU MINISTARSTVA ZNANOSTI, OBRAZOVANJA I ŠPORTA

Članak 1.

Ovom Uredbom uređuje se unutarnje ustrojstvo
Ministarstva znanosti, obrazovanja i športa (u daljnjem tekstu: Ministarstvo),
nazivi i ustrojstvo upravnih organizacija u sastavu Ministarstva i unutarnjih
ustrojstvenih jedinica, poslovi koji se u njima obavljaju, način upravljanja,
te okvirni broj službenika i namještenika Ministarstva.

I. UNUTARNJE USTROJSTVO

Članak 2.

Za obavljanje poslova iz djelokruga Ministarstva
ustrojavaju se sljedeće upravne organizacije u sastavu Ministarstva i unutarnje
ustrojstvene jedinice:

1. Kabinet ministra

2. Tajništvo Ministarstva

3. Uprava za financije

4. Uprava za normativne i upravno-pravne poslove

5. Uprava za informacijsko društvo

6. Uprava za međunarodnu suradnju

7. Uprava za visoko obrazovanje

8. Uprava za znanost

9. Uprava za srednje obrazovanje

10. Uprava za predškolski odgoj i osnovno
obrazovanje

11. Uprava za šport

12. Uprava za zajedničke programe

13. Uprava za inspekcijske poslove i upravni
nadzor

14. Samostalni odjel za unutarnju reviziju.

II. DJELOKRUG I USTROJSTVO
UPRAVNIH ORGANIZACIJA U SASTAVU MINISTARSTVA I UNUTARNJIH USTROJSTVENIH
JEDINICA

1. KABINET MINISTRA

Članak 3.

U Kabinetu ministra obavljaju se
administrativni, protokolarni, koordinacijski, korespondencijski, analitički i razvojni
poslovi; poslovi u svezi s obavješćivanjem javnosti i odnosima sa sredstvima
javnog priopćavanja; poslovi vezani uz Hrvatski sabor, Vladu i tijela državne
uprave, te pravne osobe koje imaju javne ovlasti iz djelokruga Ministarstva;
poslovi u svezi s evidencijom i pohranom povjerljive pošte; poslovi vezani uz
uvođenje i održavanje sustava upravljanja kvalitetom, te drugi stručni i
administrativni poslovi za službene potrebe ministra i državnih tajnika.

U Kabinetu ministra se ustrojavaju:

1.1. Odjel za praćenje stanja i razvojne
strategije

1.2. Odjel za protokol i korespondenciju.

*1.1. Odjel za praćenje stanja i razvojne strategije*

Članak 4.

Odjel za praćenje stanja i razvojne strategije
obavlja poslove praćenja stanja u svim segmentima djelokruga Ministarstva.
Odjel prikuplja, objedinjuje i analizira relevantne informacije te ih
raspoređuje dužnosnicima; zajedno sa savjetnicima ministra, prati i koordinira
rad uprava u strateškom planiranju i izvršavanju poslova; predlaže ministru
kratkoročne i dugoročne mjere, razvojne strategije i planove, koji se izrađuju
u suradnji sa stručnim tijelima, znanstvenim i stručnim ustanovama; priprema
polazišta za donošenje novih, odnosno, izmjene i dopune postojećih propisa iz
djelokruga Ministarstva. Odjel obavlja i druge poslove iz svoga djelokruga, te
poslove koje odredi ministar.

*1.2. Odjel za protokol i korespondenciju*

Članak 5.

Odjel za protokol i korespondenciju obavlja
stručne, organizacijske i tehničke poslove protokola za potrebe Ministarstva,
te poslove organizacije posebnih svečanih i drugih prigoda. Odjel prikuplja
podatke, te priprema kalendar posjeta i putovanja ministra; koordinira
upućivanje pisama i ostalih pismena stranim dužnosnicima i međunarodnim
organizacijama i subjektima, kao i promotivne aktivnosti vezane uz međunarodnu
suradnju. Odjel obavlja i druge poslove iz svoga djelokruga, te poslove koje
odredi ministar.

2. TAJNIŠTVO
MINISTARSTVA

Članak 6.

U Tajništvu Ministarstva obavljaju se pravni, kadrovski
i organizacijski poslovi u vezi s: ostvarivanjem plana i programa rada
Ministarstva; izradom prijedloga godišnjeg plana rada Ministarstva i
ujedinjavanjem izvješća o radu unutarnjih ustrojstvenih jedinica Ministarstva;
tehničkim usklađivanjem rada unutarnjih ustrojstvenih jedinica i upravnih
organizacija u sastavu Ministarstva; brigom o upravljanju kadrovima i njihovom
razvoju, daje mišljenja o pitanjima koja se odnose na državnu službu, priprema
prijedloge planova prijama u državnu službu usklađujući raspored državnih
službenika s planovima središnjeg tijela državne uprave nadležnog za
službeničke odnose, sudjeluje u izradi strategija, programa i planova izobrazbe
za Ministarstvo, vodi osobne očevidnike službenika i namještenika redovito
dostavljajući nove podatke u središnji popis državnih službe­nika, te provodi postupak prijama u državnu službu u
suradnji sa središnjim tijelom državne uprave nadležnim za službeničke odnose.
Tajništvo obavlja i druge poslove koje odredi ministar.

U Tajništvu se obavljaju poslovi u svezi sa
skrbi o urednom i pravilnom korištenju imovine i sredstava za rad, opremanju
prostora Ministarstva, voznom parku i korištenju vozila, načinu održavanja
sredstava i opreme, organiziranju prijevoza dužnosnika i službenika, te pomoćni
i tehnički poslovi prijevoda, lektoriranja i umnožavanja, pisarnice, otpreme i
pismohrane, ekonomata, telefonista, vratara, održavanja prostora, opreme i
čistoće, kao i drugi poslovi koje odredi ministar.

U Tajništvu se ustrojavaju:

2.1. Odjel za opće i kadrovske poslove

2.2. Odjel za tehničke poslove i gospodarenje
imovinom.

*2.1. Odjel za opće i kadrovske poslove*

Članak 7.

Odjel za opće i kadrovske poslove izrađuje
godišnji plan i program rada, te brine o upravljanju kadrovima i njihovom
razvoju, daje mišljenja o pitanjima koja se odnose na državnu službu, priprema
prijedloge planova prijama u državnu službu usklađujući raspored državnih
službenika s planovima središnjeg tijela državne uprave nadležnog za
službeničke odnose, sudjeluje u izradi strategija, programa i planova izobrazbe
za Ministarstvo, vodi osobne očevidnike službenika i namještenika redovito
dostavljajući nove podatke u središnji popis državnih službenika, te provodi
postupak prijama u državnu službu u suradnji sa središnjim tijelom državne
uprave nadležnim za službeničke odnose; te vodi ostale evidencije iz radnih
odnosa, kao i prijave i odjave na zdravstveno i mirovinsko osiguranje. Odjel
obavlja poslove u vezi: prijama državnih službenika i namještenika u državnu
službu i prestanka službe; prijama i dostave pošte; raspoređivanja akata, te
poslove arhiviranja i čuvanja arhivske građe. Odjel obavlja i druge poslove iz
svoga djelokruga koje odredi ministar.

*2.2. Odjel za tehničke poslove i gospodarenje imovinom*

Članak 8.

Odjel za tehničke poslove i gospodarenje
imovinom obavlja pomoćne i tehničke poslove; brine o održavanju voznog parka
Ministarstva, kao i o održavanju zgrada Ministarstva i prostora koji se koriste
za djelatnost Ministarstva. Odjel brine o urednom i pravilnom korištenju imovine
i sredstava za rad, kao i o drugim poslovima koje odredi ministar.

U Odjelu se ustrojavaju:

2.2.1. Odsjek za tehničke poslove

2.2.2. Odsjek za gospodarenje imovinom.

2.2.1. Odsjek za
tehničke poslove

Članak 9.

Odsjek za tehničke poslove obavlja pomoćne i
tehničke poslove; brine o održavanju voznog parka Ministarstva, kao i o
održavanju zgrada Ministarstva i prostora koji se koriste za djelatnost
Ministarstva. Odsjek obavlja i druge poslove koje odredi ministar.

2.2.2. Odsjek za
gospodarenje imovinom

Članak 10.

Odsjek za gospodarenje imovinom obavlja poslove
vezane uz korištenje imovine Ministarstva i sredstava za rad. Odsjek vodi
evidenciju o imovini Ministarstva, te obavlja i druge poslove koje odredi
ministar.

3. UPRAVA ZA FINANCIJE

Članak 11.

Uprava za financije osigurava djelotvorno
poslovanje Ministarstva i način korištenja osiguranih financijskih sredstava u
državnom proračunu. Temeljem prijedloga proračunskih korisnika i ustrojstvenih
jedinica Ministarstva, Uprava izrađuje nacrte prijedloga proračuna, objedinjuje
konačni prijedlog državnog proračuna, te koordinira sve poslove s Ministarstvom
financija, Vladom Republike Hrvatske i Hrvatskim saborom, sve do konačnog
usvajanja proračuna za razdjel Ministarstva.

Uprava prati izvršenje proračuna, priprema
prijedloge rebalansa proračuna, izrađuje periodična izvješća o njegovu
ostvarivanju, kao i analitičke studije s financijskim projekcijama u vezi s prijed­lozima zakona, standarda i
drugih promjena vezanih uz djelatnost znanosti, obrazovanja i športa.

Uprava planira i osigurava financijska sredstva
za izdatke za zaposlene, transfere, kapitalne izdatke i posebne programe, te
koordinira rad ureda državne uprave u županijama i ustanova iz djelokruga
Ministarstva u pripremanju i ostvarivanju utvrđenih planova i programa za
financiranje ustanova. Uprava obavlja i druge poslove koje odredi ministar.

Uprava provodi financijski nadzor korisnika
državnog proračuna, te koordinira uspostavljanje i razvoj metodologije
financijskog upravljanja i sustava kontrola.

U Upravi se ustrojavaju:

3.1. Odjel za proračun, financijsko upravljanje,
kontrolu, analize i knjigovodstveno-računovodstvene poslove

3.2. Odjel za izdatke za zaposlene proračunskih
korisnika

3.3. Odjel za kapitalne aktivnosti

3.4. Odjel za nabavu

3.5. Odjel za decentralizirane funkcije i
financijski nadzor korisnika državnog proračuna.

*3.1. Odjel za proračun, financijsko upravljanje, kontrolu,
analize i knjigovodstveno-računovodstvene poslove*

Članak 12.

Odjel za proračun, financijsko upravljanje,
kontrolu, analize i knjigovodstveno-računovodstvene poslove izrađuje prijedlog držav­nog proračuna za razdjel
Ministarstva; izvršava proračun za Ministarstvo i proračunske korisnike u
nadležnosti Ministarstva; vrši financijsku i računovodstvenu kontrolu, te prati
i analizira trošenje proračunskih sredstava; izrađuje financijske planove i
kontrolira trošenje proračunskih sredstava sukladno tim planovima; sudjeluje u
izradi programa kapitalnih ulaganja; podnosi zahtjeve za isplatu prema Ministarstvu
financija, te obavlja i druge poslove koje odredi ministar.

U Odjelu se ustrojavaju:

3.1.1. Odjeljak za proračun

3.1.2. Odjeljak za financijsko upravljanje,
kontrolu i analize

3.1.3. Odjeljak za izdatke zaposlenika
Ministarstva

3.1.4. Odjeljak za
knjigovodstveno-računovodstvene poslove.

3.1.1. Odjeljak za
proračun

Članak 13.

Odjeljak za proračun prikuplja i analizira
prijedloge proračunskih korisnika i ustrojstvenih jedinica Ministarstva; koordinira
izradu prijedloga državnog proračuna (višegodišnje planiranje) za razdjel
Ministarstva i proračunske korisnike u nadležnosti Ministarstva; prati
izvršavanje proračuna za Ministarstvo i proračunske korisnike u nadležnosti
Ministarstva; analizira trošenje proračunskih sredstava, te izrađuje
financijske planove. Odjeljak obavlja i druge poslove koje odredi ministar.

3.1.2. Odjeljak za
financijsko upravljanje, kontrolu i analize

Članak 14.

Odjeljak za financijsko upravljanje, kontrolu i
analize ima zadaću uspostave i provedbe sustava financijske kontrole,
uključujući definiranje skupa pravila s ciljem postizanja učinkovitog,
djelotvornog i racionalnog korištenja raspoloživih sredstava i to na načelima
transparentnosti.

Sustavom financijske kontrole, Odjeljak
osigurava efikasno poslovanje Ministarstva, odnosno, odgovarajući način
korištenja raspoloživih sredstava s ciljem ostvarivanja zacrtanih ciljeva.

U Odjeljku se verificiraju sve odluke i ugovori
koji, sukladno odredbama zakona i podzakonskih akata,
stvaraju financijske obveze iz djelokruga rada Ministarstva. U Odjeljku se
obavljaju i drugi poslovi koje odredi ministar.

3.1.3. Odjeljak za
izdatke zaposlenika Ministarstva

Članak 15.

Odjeljak za izdatke zaposlenika Ministarstva
obavlja poslove vezane uz obračun plaća i ostalih naknada za zaposlenike
Ministarstva. Odjeljak obavlja i druge poslove koje odredi ministar.

3.1.4. Odjeljak za
knjigovodstveno-računovodstvene poslove

Članak 16.

Odjeljak za knjigovodstveno-računovodstvene
poslove, suklad­no odredbama zakona i podzakonskih akata, obavlja knjigovodstveno-računovodstvene
poslove praćenja poslovanja Ministarstva. Odjeljak obavlja i druge poslove koje
odredi ministar.

*3.2. Odjel za izdatke za zaposlene proračunskih korisnika*

Članak 17.

Odjel za izdatke za zaposlene proračunskih
korisnika prati i usklađuje evidencije zaposlenih u obrazovnim i znanstvenim
ustanovama, radi obračuna sredstava za bruto plaće i naknade zaposlenika tih
ustanova. Odjel obavlja i druge poslove koje odredi ministar.

U Odjelu se ustrojavaju:

3.2.1. Odsjek za izdatke za zaposlene u osnovnim
školama

3.2.2. Odsjek za izdatke za zaposlene u
srednjoškolskom, visokoškolskom te sustavu znanstvenih ustanova.

3.2.1. Odsjek za izdatke
za zaposlene u osnovnim školama

Članak 18.

U Odsjeku za izdatke za zaposlene u osnovnim
školama vodi se evidencija zaposlenika osnovnih škola, radi obračuna potrebnih
sredstava za bruto plaće zaposlenika i drugih naknada sukladno Kolektivnom
ugovoru. Odsjek obavlja i druge poslove koje odredi ministar.

3.2.2. Odsjek za izdatke
za zaposlene u srednjoškolskom, visokoškolskom te sustavu znanstvenih ustanova

Članak 19.

U Odsjeku za izdatke za zaposlene u
srednjoškolskom, visokoškolskom te sustavu znanstvenih ustanova vodi se
evidencija zaposlenika srednjoškolskih, visokoškolskih te znanstvenih ustanova,
radi obračuna potrebnih sredstava za bruto plaće zaposlenika i drugih naknada
sukladno Kolektivnom ugovoru. Odsjek obavlja i druge poslove koje odredi
ministar.

*3.3. Odjel za kapitalne aktivnosti*

Članak 20.

Odjel za kapitalne aktivnosti planira i izrađuje
prijedloge programa za financiranje i sufinanciranje kapitalnih izdataka i
posebnih programa; prati izgradnju, rekonstrukciju, adaptaciju i opremanje
ustanova iz djelokruga Ministarstva; prikuplja i ujedinjuje podatke za izradu
projekcije proračunskih sredstava, te predlaže odgovarajuća programska
rješenja. Odjel priprema podloge za bilanciranje i realizaciju sredstava u
fondu poravnanja za kapitalna ulaganja u znanosti, obrazovanju i športu, te
obavlja i druge poslove koje odredi ministar.

U Odjelu se ustrojavaju:

3.3.1. Odsjek za kapitalne aktivnosti korisnika
u sustavu osnovnog i srednjeg školstva

3.3.2. Odsjek za kapitalne aktivnosti korisnika
u sustavu znanosti i visokog školstva.

3.3.1. Odsjek za
kapitalne aktivnosti korisnika u sustavu osnovnog i srednjeg školstva

Članak 21.

Odsjek za kapitalne aktivnosti korisnika u
sustavu osnovnog i srednjeg školstva izrađuje i prati normative za građenje
objekata i daje suglasnost na projektno-tehničku dokumentaciju; planira i
izrađuje programe za financiranje i sufinanciranje kapitalnih izdataka i
posebnih programa; prati izgradnju, rekonstrukciju, adaptaciju i opremanje
ustanova iz djelokruga Ministarstva; prikuplja i ujedinjuje podatke za izradu
projekcije proračunskih sredstava, te predlaže odgovarajuća programska
rješenja. Odsjek priprema podloge za bilanciranje i realizaciju sredstava u
fondu poravnanja za kapitalna ulaganja u znanosti, obrazovanju i športu, te obavlja
i druge poslove koje odredi ministar.

3.3.2. Odsjek za
kapitalne aktivnosti korisnika u sustavu znanosti i visokog školstva

Članak 22.

Odsjek za kapitalne aktivnosti korisnika u
sustavu znanosti i visokog školstva izrađuje i prati normative za građenje
objekata, te daje mišljenje o projektno-tehničkoj dokumentaciji; izrađuje prijed­loge programa za financiranje i sufinanciranje
kapitalnih izdataka i posebnih programa; prati izgradnju, rekonstrukciju,
adaptaciju i opremanje ustanova iz djelokruga Ministarstva; prikuplja i
ujedinjuje podatke za izradu projekcije proračunskih sredstava, te predlaže
odgovarajuća programska rješenja. Odsjek obavlja i druge poslove koje odredi
ministar.

*3.4. Odjel za nabavu*

Članak 23.

Odjel za nabavu obavlja poslove nabave roba i
usluga za potrebe Ministarstva po postupku propisanom Zakonom o javnoj nabavi;
pruža stručnu pomoć povjerenstvima za nabavu pojedinih uprava; prati odvijanje
postupaka nabave sukladno planu nabave i sredstvima osiguranim planom proračuna
u pogledu zadanih okvira visine i namjene sredstava; priprema i izrađuje
ugovore iz područja nabave, te prati izvršavanje istih; vodi evidencije o
postupcima nabave, evidencije zaključenih ugovora, te evidenciju nabavljenih osnovnih
sredstava. Odjel obavlja i druge poslove koje odredi ministar.

*3.5. Odjel za decentralizirane funkcije i financijski nadzor
korisnika državnog proračuna*

Članak 24.

Odjel za decentralizirane funkcije i financijski
nadzor korisnika državnog proračuna koordinira uspostavljanje unutarnje
kontrole i analizu rizika u dijelu sustavnog praćenja prihoda i primitaka,
izvršavanja rashoda i izdataka, praćenja imovine i obveza te odgovarajuće
provjere sigurnosti i zaštite financijske i nefinancijske imovine postupaka
javne nabave i upravljanja projektima u cilju pravodobnog poduzimanja svih
radnji i učinkovitog odvijanja poslova iz nadležnosti proračunskih korisnika
Ministarstva, odnosno, gdje to nije moguće, vrši izravnu financijsku kontrolu.

U Odjelu se usklađuju planovi potrebnih
sredstava za financiranje minimalnog standarda decentraliziranih funkcija
osnovnog i srednjeg obrazovanja, te izrađuju prijedlozi Odluka o kriterijima i
mjerilima za financiranje minimalnog financijskog standarda, kao i prijedlozi
bilančnih prava po nositeljima financiranja. Odjel obavlja i druge poslove koje
odredi ministar.

U Odjelu se ustrojavaju:

3.5.1. Odsjek za decentralizirane funkcije

3.5.2. Odsjek za financijski nadzor korisnika
državnog proračuna.

3.5.1. Odsjek za
decentralizirane funkcije

Članak 25.

Odsjek za decentralizirane funkcije usklađuje
planove potreb­nih
sredstava za financiranje minimalnog standarda decentraliziranih funkcija
osnovnog i srednjeg obrazovanja, te izrađuje prijedloge Odluka o kriterijima i
mjerilima za financiranje minimalnog financijskog standarda, kao i prijedloge
bilančnih prava po nositeljima financiranja. Odsjek obavlja i druge poslove
koje odredi ministar.

3.5.2. Odsjek za
financijski nadzor korisnika državnogproračuna

Članak 26.

Odsjek za financijski nadzor korisnika državnog
proračuna koordinira uspostavljanje unutarnje kontrole i analizu rizika u
dijelu sustavnog praćenja prihoda i primitaka, izvršavanja rashoda i izdataka,
praćenja imovine i obveza te odgovarajuće provjere sigurnosti i zaštite
financijske i nefinancijske imovine postupaka javne nabave i upravljanja
projektima u cilju pravodobnog poduzimanja svih radnji i učinkovitog odvijanja
poslova iz nadležnosti proračunskih korisnika Ministarstva, odnosno, gdje to
nije moguće, vrši izravnu financijsku kontrolu. Odsjek obavlja i druge poslove
koje odredi ministar.

4. UPRAVA ZA NORMATIVNE
I UPRAVNO-PRAVNEPOSLOVE

Članak 27.

Uprava za normativne i upravno-pravne poslove
priprema i izrađuje nacrte prijedloga zakona i drugih propisa iz djelokruga
Ministarstva; upućuje nacrte prijedloga zakona i drugih propisa iz djelokruga
Ministarstva u proceduru Vladi Republike Hrvatske; daje mišljenja na nacrte
prijedloga zakona i drugih propisa iz djelokruga drugih tijela državne uprave;
prati primjenu i provedbu zakona i drugih propisa u području znanosti,
obrazovanja i športa; prati promjene u zakonodavstvu Republike Hrvatske i
usklađuje propise iz djelokruga Ministarstva s propisima iz djelokruga drugih
tijela državne uprave; priprema i izrađuje nacrte propisa koje donosi ministar;
izrađuje upute, stručna mišljenja i objašnjenja u svezi s primjenom i provedbom
zakona i drugih propisa iz djelokruga Ministarstva; priprema odgovore na
zastupnička pitanja; izrađuje nacrte ugovora i sporazuma iz djelokruga Ministarstva;
daje mišljenja na nacrte ugovora i sporazuma iz djelokruga Ministarstva drugim
ustrojstvenim jedinicama Ministarstva; izrađuje odgovore i mišljenja na upite i
predstavke građana u svezi primjene propisa iz djelokruga Ministarstva;
izrađuje nacrte rješenja u upravnom postupku u prvom stupnju, te izrađuje
nacrte rješenja u drugostupanjskom upravnom postupku iz nadležnosti
Ministarstva koji izrijekom nisu stavljeni u nadležnost drugih uprava; priprema
odgovore na tužbe u upravnim sporovima; priprema stručne upute za nadležno
Državno odvjetništvo kada zastupa Republiku Hrvatsku u sudskim postupcima;
pruža pravnu pomoć drugim ustrojstvenim jedinicama Ministarstva u pripremi
izvješća Vladi Republike Hrvatske i Hrvatskome saboru, te pri izradi složenijih
pravnih akata i pravnih stajališta iz djelokruga drugih ustrojstvenih jedinica
Ministarstva. Uprava obavlja i druge poslove koje odredi ministar.

U Upravi se ustrojavaju:

4.1. Odjel za normativne poslove

4.2. Odjel za upravno-pravne poslove.

*4.1. Odjel za normativne poslove*

Članak 28.

Odjel za normativne poslove priprema i izrađuje
nacrte prijed­loga zakona i drugih propisa iz
djelokruga Ministarstva; upućuje nacrte prijedloga zakona i drugih propisa iz
djelokruga Ministarstva u proceduru Vladi Republike Hrvatske; daje mišljenja na
nacrte prijedloga zakona i drugih propisa iz djelokruga drugih tijela državne
uprave; prati primjenu i provedbu zakona i drugih propisa u područ­ju
znanosti, obrazovanja i športa; prati promjene u zakonodavstvu Republike
Hrvatske i usklađuje propise iz djelokruga Ministarstva s propisima iz
djelokruga drugih tijela državne uprave; priprema i izrađuje nacrte propisa
koje donosi ministar; izrađuje upute, stručna mišljenja i objašnjenja u svezi s
primjenom i provedbom zakona i drugih propisa iz djelokruga Ministarstva;
priprema odgovore na zastupnička pitanja, te pruža pravnu pomoć drugim
ustrojstvenim jedinicama u sastavu Ministarstva pri izradi složenijih pravnih
akata i pravnih stajališta iz djelokruga drugih ustrojstvenih jedinica
Ministarstva. Odjel obavlja i druge poslove koje odredi ministar.

U Odjelu se ustrojavaju:

4.1.1. Odsjek za izradu normativnih akata

4.1.2. Odsjek za tumačenje, praćenje primjene i
provedbu propisa.

4.1.1. Odsjek za izradu
normativnih akata

Članak 29.

Odsjek za izradu normativnih akata priprema i
izrađuje nacrte prijedloga zakona i drugih propisa iz djelokruga Ministarstva;
upućuje nacrte prijedloga zakona i drugih propisa iz djelokruga Ministarstva u
proceduru Vladi Republike Hrvatske; priprema i izrađuje nacrte propisa koje
donosi ministar; prati promjene u zakonodavstvu Republike Hrvatske i usklađuje
propise iz djelokruga Ministarstva s propisima iz djelokruga drugih tijela
državne uprave. Odsjek obavlja i druge poslove koje odredi ministar.

4.1.2. Odsjek za
tumačenje, praćenje primjene i provedbu

propisa

Članak 30.

Odsjek za tumačenje, praćenje primjene i
provedbu propisa daje mišljenja na nacrte prijedloga zakona i drugih propisa iz
djelokruga drugih tijela državne uprave; prati primjenu i provedbu zakona i
drugih propisa u području znanosti, obrazovanja i športa; prati promjene u
zakonodavstvu Republike Hrvatske i usklađuje propise iz djelokruga Ministarstva
s propisima iz djelokruga drugih tijela državne uprave; izrađuje upute, stručna
mišljenja i objašnjenja u svezi s primjenom i provedbom zakona i drugih propisa
iz djelokruga Ministarstva; priprema odgovore na zastupnička pitanja, te pruža
pravnu pomoć drugim ustrojstvenim jedinicama u sastavu Ministarstva pri izradi
složenijih pravnih akata i pravnih stajališta iz djelokruga drugih
ustrojstvenih jedinica Ministarstva. Odsjek obavlja i druge poslove koje odredi
ministar.

*4.2. Odjel za upravno-pravne poslove*

Članak 31.

Odjel za upravno-pravne poslove izrađuje nacrte
ugovora i sporazuma iz djelokruga Ministarstva; daje mišljenja na nacrte
ugovora i sporazuma iz djelokruga Ministarstva drugim ustrojstvenim jedinicama
Ministarstva; izrađuje odgovore i mišljenja na upite i predstavke građana u
vezi primjene propisa iz djelokruga Ministarstva; izrađuje nacrte rješenja u
upravnom postupku u prvom stupnju, te izrađuje nacrte rješenja u
drugostupanjskom upravnom postupku iz nadležnosti Ministarstva koji izrijekom
nisu stavljeni u nadležnost drugih uprava; priprema odgovore na tužbe u upravnim
sporovima; priprema stručne upute za nadležno Državno odvjetništvo kada zastupa
Republiku Hrvatsku u sudskim postupcima, te pruža pravnu pomoć drugim
ustrojstvenim jedinicama Ministarstva u pripremi izvješća Vladi Republike
Hrvatske i Hrvatskome saboru. Odjel obavlja i druge poslove koje odredi
ministar.

5. UPRAVA ZA
INFORMACIJSKO DRUŠTVO

Članak 32.

Uprava za informacijsko društvo obavlja upravne
i stručne poslove planiranja, organiziranja i provođenja razvitka nacionalne informacijske
infrastrukture; upravne i stručne poslove planiranja, organiziranja i
provođenja informatizacije znanosti, obrazovanja i športa, te stručne i
informatičke poslove planiranja, organiziranja i provođenja informatizacije
Ministarstva. Uprava obavlja i druge poslove iz svoga djelokruga, kao i poslove
koje odredi ministar.

U Upravi se ustrojavaju:

5.1. Odjel za nacionalnu informacijsku
infrastrukturu

5.2. Odjel za informacijsku infrastrukturu
znanosti, obrazovanja i športa i informacijsku integraciju s EU

5.3. Odjel za informacijsku infrastrukturu
Ministarstva.

*5.1. Odjel za nacionalnu informacijsku infrastrukturu*

Članak 33.

Odjel za nacionalnu informacijsku infrastrukturu
obavlja uprav­ne i stručne poslove planiranja, organiziranja i provođenja razvitka
nacionalne informacijske infrastrukture, što uključuje: pripremu, koordinaciju
i praćenje realizacije nacionalne strategije razvitka informacijskog društva;
pripremu, koordinaciju i izradu nacrta prijedloga zakona i drugih propisa
vezanih za informacijsko društvo; utvrđivanje pokazatelja razvoja
informacijskog društva te njihovo praćenje i analizu; financiranje nacionalnih
projekata i programa razvoja informacijskog društva, kao i međunarodnu suradnju
u aktivnostima vezanim za uspostavu informacijskog društva. Odjel obavlja i
druge poslove iz svoga djelokruga, kao i poslove koje odredi ministar.

*5.2. Odjel za informacijsku infrastrukturu znanosti,
obrazovanja i športa i informacijsku* *integraciju
s EU*

Članak 34.

Odjel za informacijsku infrastrukturu znanosti,
obrazovanja i športa i informacijsku integraciju s EU obavlja upravne i stručne
poslove planiranja, organiziranja i provođenja informatizacije znanosti,
obrazovanja i športa, što uključuje planiranje, organiziranje i provođenje
razvoja računarno-komunikacijske infrastrukture i
informacijskog sustava i aplikacija znanosti, obrazovanja i športa, te
pripremu, koordinaciju i izradu nacrta stručnih, organizacijskih i provedbenih
dokumenata i propisa potrebnih za rad informacijske infrastrukture znanosti,
obrazovanja i športa. Odjel obavlja i druge poslove iz svoga djelokruga, kao i
poslove koje odredi ministar.

U Odjelu se ustrojavaju:

5.2.1. Odsjek za informacijsku infrastrukturu
znanosti i visokog obrazovanja

5.2.2. Odsjek za informacijsku infrastrukturu
osnovnog i sred­njeg obrazovanja i športa

5.2.3. Odsjek za informacijsku integraciju s EU.

5.2.1. Odsjek za
informacijsku infrastrukturu znanosti i visokog obrazovanja

Članak 35.

Odsjek za informacijsku infrastrukturu znanosti
i visokog obrazovanja obavlja upravne i stručne poslove planiranja,
organiziranja i provođenja informatizacije znanosti i visokog obrazovanja, što
uključuje planiranje, organiziranje i provođenje razvoja
računalno-komunikacijske infrastrukture i informacijskog sustava i aplikacija
znanosti i visokog obrazovanja, kao i pripremu, koordinaciju i izradu nacrta
stručnih, organizacijskih i provedbenih dokumenata i propisa potrebnih za rad
informacijske infrastrukture znanosti i visokog obrazovanja. Odsjek obavlja i
druge poslove iz svoga djelokruga, kao i poslove koje odredi ministar.

5.2.2. Odsjek za
informacijsku infrastrukturu osnovnog i srednjeg obrazovanja i športa

Članak 36.

Odsjek za informacijsku infrastrukturu osnovnog i
srednjeg obrazovanja i športa obavlja upravne i stručne poslove planiranja,
organiziranja i provođenja informatizacije osnovnog i srednjeg obrazovanja i
športa, što uključuje planiranje, organiziranje i provođenje razvoja
računalno-komunikacijske infrastrukture i informacijskog sustava i aplikacija
osnovnog i srednjeg obrazovanja i športa, kao i pripremu, koordinaciju i izradu
nacrta stručnih, organizacijskih i provedbenih dokumenata i propisa potrebnih
za rad informacijske infrastrukture osnovnog i srednjeg obrazovanja i športa.
Odsjek obav­lja i druge
poslove iz svoga djelokruga, kao i poslove koje odredi ministar.

5.2.3. Odsjek za
informacijsku integraciju s EU

Članak 37.

Odsjek za informacijsku integraciju s Europskom
unijom obav­lja upravne i
stručne poslove planiranja, organiziranja i provođenja integracijskih projekata
iz područja znanosti, visokog obrazovanja, osnovnog i srednjeg obrazovanja i
športa s informacijskim sustavima Europske unije, što uključuje planiranje,
organiziranje i provođenje razvoja i integraciju računalno-komunikacijske
infrastrukture i informacijskog sustava i aplikacija znanosti, visokog
obrazovanja, osnovnog i srednjeg obrazovanja i športa s informacijskom
infrastrukturom Europske unije, kao i pripremu, koordinaciju i izradu nacrta
stručnih, organizacijskih i provedbenih dokumenata i propisa potrebnih za
integraciju informacijske infrastrukture znanosti, visokog obrazovanja,
osnovnog i srednjeg obrazovanja i športa s informacijskom infrastrukturom
Europske unije. Odsjek obavlja i druge poslove iz svoga djelokruga, kao i
poslove koje odredi ministar.

*5.3. Odjel za informacijsku infrastrukturu Ministarstva*

Članak 38.

Odjel za informacijsku infrastrukturu
Ministarstva obavlja stručne i informatičke poslove planiranja, organiziranja i
provođenja informatizacije Ministarstva, što uključuje: trajno informatičko
obrazovanje zaposlenika; razvoj i održavanje računalno-komunikacijske
infrastrukture Ministarstva; planiranje i utvrđivanje kriterija za razvoj i
održavanje korisničkih aplikacija i baza podataka te njihovo dokumentiranje;
pružanje potpore u obavljanju elektroničkog poslovanja Ministarstva;
planiranje, organiziranje i realizaciju informiranja i komunikacije s
korisnicima u Ministarstvu, s ustanovama i pojedincima iz sustava znanosti,
obrazovanja i športa, kao i šire javnosti; razvoj i održavanje internih i
javnih informacijskih servisa, te planiranje i organiziranje realizacije
vizualnog identiteta, promotivnih aktivnosti i izdavačke djelatnosti
Ministarstva. Odjel obavlja i druge poslove iz svoga djelokruga, kao i poslove
koje odredi ministar.

U Odjelu se ustrojavaju:

5.3.1. Odsjek za računalno-komunikacijsku
infrastrukturu

5.3.2. Odsjek za informacijski sustav i
aplikacije

5.3.3. Odsjek za informacijsko-dokumentacijsku
djelatnost.

5.3.1. Odsjek za
računalno-komunikacijsku infrastrukturu

Članak 39.

Odsjek za računalno-komunikacijsku
infrastrukturu obavlja stručne i informatičke poslove razvoja i održavanja
računalno-komunikacijske infrastrukture Ministarstva, što uključuje: utvrđivanje
kriterija za nabavu, raspodjelu i korištenje informatičke opreme i licenciranog
softvera; vođenje evidencije raspodjele i korištenja računalne opreme,
licenciranog softvera, potrošnog informatičkog materijala i rezervnih dijelova;
administriranje poslužitelja i računalno-komunikacijske infrastrukture
Ministarstva; održavanje sigurnosti podataka i sustava; sistemsko održavanje
informacijskih servisa, te organiziranje i administriranje help-desk
službe za zaposlenike Ministarstva. Odsjek obavlja i druge poslove iz svoga
djelokruga, kao i poslove koje odredi ministar.

5.3.2. Odsjek za
informacijski sustav i aplikacije

Članak 40.

Odsjek za informacijski sustav i aplikacije
obavlja stručne i informatičke poslove planiranja i utvrđivanje kriterija za razvoj
i održavanje korisničkih aplikacija za pojedine poslovne procese Ministarstva;
stručne i informatičke poslove planiranja i utvrđivanje kriterija za razvoj i
održavanje središnje baze i drugih baza podataka, te dokumentiranje postojećih
aplikacija i baza. Odsjek pruža potporu u obavljanu elektroničkog poslovanja u
Ministarstvu kroz standardizirano prikupljanje podataka, nadgledanje i
organiziranje elektroničkog arhiviranja dokumenata, te obavlja i druge poslove
iz svoga djelokruga, kao i poslove koje odredi ministar.

5.3.3. Odsjek za
informacijsko-dokumentacijsku djelatnost

Članak 41.

Odsjek za informacijsko-dokumentacijsku
djelatnost obavlja stručne i informatičke poslove planiranja, realizacije i unaprjeđivanja
informiranja i komunikacije s korisnicima u Ministarstvu, kao i s ustanovama i
pojedincima iz sustava znanosti, obrazovanja i športa, te šire javnosti, što
uključuje planiranje, razvoj i održavanje internih informacijskih servisa:
internog web servisa i listi elektroničke pošte, knjižnice i drugih oblika
internog komuniciranja i informiranja, te javnih informacijskih servisa: web
servisa, javnih listi elektroničke pošte i drugih oblika komunikacije i
informiranja; planiranje i organiziranje realizacije vizualnog identiteta i
promotivnih aktivnosti Ministarstva; planiranje i koordiniranje aktivnosti
izdavačke djelatnosti Ministarstva, te planiranje trajnog informatičkog
obrazovanja zaposlenika. Odsjek obavlja i druge poslove iz svoga djelokruga,
kao i poslove koje odredi ministar.

6. UPRAVA ZA MEĐUNARODNU
SURADNJU

Članak 42.

Uprava za međunarodnu suradnju obavlja upravne i
stručne poslove vezane uz pripreme oko sklapanja međunarodnih ugovora u
području znanosti i obrazovanja, te njihovu provedbu sa stranim zemljama;
obavlja stručne poslove vezane uz Vijeće Europe, međunarodne organizacije,
regionalne organizacije, velike međunarodne projekte, te Pakt o stabilnosti,
kao i poslove vezane za približavanje i pridruživanje Republike Hrvatske Europskoj
uniji u području znanosti, tehnologije, obrazovanja i športa (programi i predpristupni fondovi), te poslove vezane uz pripreme
raznih baza podataka, primjerice, o strancima na školovanju u Republici
Hrvatskoj, hrvatskim znanstvenicima u svijetu i slično. Uprava izrađuje
prijedloge različitoga promidžbenog materijala vezanog za Ministarstvo i za
potrebe međunarodne suradnje, obavlja poslove vezane za školovanje djece
hrvatskih građana u inozemstvu, te obavlja i druge poslove iz svoga djelokruga,
kao i poslove koje odredi ministar.

U Upravi se ustrojavaju:

6.1. Odjel za bilateralnu suradnju

6.2. Odjel za multilateralnu suradnju

6.3. Odjel za europsku integraciju.

*6.1. Odjel za bilateralnu suradnju*

Članak 43.

Odjel za bilateralnu suradnju obavlja stručne poslove
pripreme za sklapanje međunarodnih ugovora u području znanosti i obrazovanja,
te njihovu provedbu sa stranim zemljama. Odjel obavlja poslove vezane za
školovanje djece hrvatskih građana u inozemstvu, te druge poslove iz svoga
djelokruga, kao i poslove koje odredi ministar.

*6.2. Odjel za multilateralnu suradnju*

Članak 44.

Odjel za multilateralnu suradnju obavlja stručne
poslove vezane uz Vijeće Europe, međunarodne organizacije, regionalne
organizacije, velike međunarodne projekte, te Pakt o stabilnosti. Odjel obav­lja i druge poslove iz svoga
djelokruga, kao i poslove koje odredi ministar.

*6.3. Odjel za europsku integraciju*

Članak 45.

Odjel za europsku integraciju obavlja i
koordinira poslove vezane za približavanje i pridruživanje Republike Hrvatske
Europskoj uniji u području znanosti, tehnologije, obrazovanja i športa
(programi EU, predpristupni fondovi EU, CARDS
program, FP6, Leonardo, Marie
Curie, TEMPUS, ERASMUS, MUNDUS, Šesti okvir i dr.). Odjel obavlja i druge poslove iz svoga djelokruga, kao
i poslove koje odredi ministar.

7. UPRAVA ZA VISOKO
OBRAZOVANJE

Članak 46.

Uprava za visoko obrazovanje obavlja upravne i
stručne poslove vezane za: provođenje zakona i drugih propisa iz područja visoke
naobrazbe; izradu podloga za donošenje odluka o razvoju visoke naobrazbe;
izradu izvješća o uvjetima za početak rada visokih učilišta; izradu kriterija
za upis na studij osoba koje studiraju uz potporu Ministarstva; izradu
kriterija i praćenje troškova za plaće zaposlenih na visokim učilištima i
troškova poslovanja visokih učilišta; popunu radnih mjesta u javnim visokim
učilištima; izradu kriterija i praćenje potpore sredstava za životni i radni
standard studenata; Uprava osigurava rad i ostalih subjekata znanstvene
djelatnosti, te obavlja poslove vezane uz strane lektorate
u Hrvatskoj, stipendiranje stranih državljana u Hrvatskoj, stipendiranje
hrvatskih državljana u inozemstvu, te stipendiranje pripadnika hrvatske
nacionalne manjine iz susjednih zemalja u Hrvatskoj. Uprava obavlja i druge
poslove iz svoga djelokruga, kao i poslove koje odredi ministar.

U Upravi se ustrojavaju:

7.1. Odjel za poslovanje i razvoj visokog
obrazovanja

7.2. Odjel za studentski standard.

*7.1. Odjel za poslovanje i razvoj visokog obrazovanja*

Članak 47.

Odjel za poslovanje i razvoj visokog obrazovanja
vodi i unaprjeđuje djelatnost visokih učilišta primjenjujući pritom stručna i
znanstvena dostignuća; prati i analizira provedbu upisa studenata, uspješnost
procesa visokog obrazovanja, angažman nastavnika i ostalih djelatnika visokih
učilišta, s posebnim obzirom na zakonom propisane uvjete; prati i analizira
troškove poslovanja visokih učilišta; priprema i predlaže izvješća o uvjetima
za početak rada visokih učilišta, izvješća o vrednovanju visokih učilišta i
studijskih programa, kriterije za troškove plaća zaposlenih na visokim
učilištima, kriterije za troškove poslovanja, kriterije za transfer novca
kapitalnih aktivnosti, odgovarajuće upute kojima se regulira i unapređuje proces
visokog obrazovanja, te prijedlog proračuna; vodi baze podataka o upisanim
studentima, diplomiranim studentima, nastavnicima, te ostalim zaposlenicima
visokih učilišta; potiče i organizira znanstvene i stručne skupove,
međusveučilišnu suradnju, međunarodnu suradnju, te izradu nacrta zakona i
provedbenih propisa iz područja visokog obrazovanja; obavlja poslove vezane uz
strane lektorate u Hrvatskoj, stipendiranje stranih
državljana u Hrvatskoj, stipendiranje hrvatskih državljana u inozemstvu, te
stipendiranje pripadnika hrvatske nacionalne manjine iz susjednih zemalja u
Hrvatskoj. Odjel obavlja i druge poslove iz svoga djelokruga, kao i poslove
koje odredi ministar.

*7.2. Odjel za studentski standard*

Članak 48.

Odjel za studentski standard brine o standardu
studenata, oso­bito o njihovoj prehrani, smještaju, uvjetima prijevoza i
slično. Odjel prati i analizira kvalitetu prehrane, smještaja i zadovoljavanje
kulturnih potreba studenata; priprema i predlaže kriterije za financiranje
smještaja, prehrane, životnog i kulturnog standarda studenata, kriterije za
dodjelu stipendija, kriterije za potporu programima i projektima studenata;
vodi baze podataka o stipendijama, te upisnike studentskih zborova i
studentskih udruga. Odjel obavlja i druge poslove iz svoga djelokruga, kao i
poslove koje odredi ministar.

8. UPRAVA ZA ZNANOST

Članak 49.

Uprava za znanost obavlja upravne i stručne
poslove vezane za: rad Nacionalnog znanstvenog vijeća; izradu planova
znanstvene djelatnosti; predlaganje i izvršavanje zakona i drugih propisa u
vezi s financiranjem znanstvene djelatnosti iz sredstava državnog proračuna
Republike Hrvatske; izvršavanje zakona i drugih propisa vezanih za
tehnologijski razvitak i unapređivanje nacionalnog inovacijskog sustava; rad
Nacionalne zaklade za znanost, visoko školstvo i tehnologijski razvoj Republike
Hrvatske, te ostale subjekte znanstvene djelatnosti; provedbu postupka
natječaja za financiranje projekata; utvrđivanje programskih i financijskih
kriterija za ocjenjivanje znanstvenih projekata i njihovih rezultata;
evidentiranje ostvarenja znanstvenih istraživanja; poduzimanje mjera za
ostvarenje rezultata znanstvenih istraživanja u skladu s potrebama društvenoga
i gospodarskog razvoja; utvrđivanje kriterija za odabir i program usavršavanja
znanstvenih novaka; utvrđivanje programskih i financijskih kriterija za
financiranje znanstvene infrastrukture i rad javnih instituta; vođenje upisnika
kapitalne i srednje znanstvene infrastrukture i rad javnih instituta; vođenje
upisnika kapitalne i srednje znanstvene opreme, te vođenje upisnika
znanstvenika i znanstvenih organizacija. Uprava obavlja i druge poslove iz
svoga djelokruga, kao i poslove koje odredi ministar.

U Upravi se ustrojavaju:

8.1. Odjel za programe i projekte

8.2. Odjel za razvoj

8.3. Odjel za analizu i praćenje tehnologijskog
razvitka.

*8.1. Odjel za programe i projekte*

Članak 50.

Odjel za programe i projekte obavlja upravne i
stručne poslove u vezi s: izradom i praćenjem nacionalnoga znanstvenog programa;
djelokrugom rada ostalih subjekata znanstvene djelatnosti; prijamom
prijedloga projekata, programa i tema; upućivanjem programa i projekata na
recenzije; pripremom ugovora za programe, projekte i teme; praćenjem rezultata
rada na programima i projektima; financijskim praćenjem programa i projekata,
ocjenom završnih izvješća programa i projekata, programom odabira, praćenja i
usavršavanja znanstvenih novaka, te pripremom materijala za sjednice
povjerenstava. Odjel obavlja i druge poslove iz svoga djelokruga, kao i poslove
koje odredi ministar.

*8.2. Odjel za razvoj*

Članak 51.

Odjel za razvoj obavlja upravne i stručne
poslove utvrđivanja kriterija za financiranje kapitalnih aktivnosti, znanstvene
opreme, transfera novca za redovitu djelatnost javnih instituta, te rad
Nacionalne zaklade za znanost, visoko školstvo i tehnologijski razvoj Republike
Hrvatske. Odjel vodi: upravne i stručne poslove vezane za evaluaciju javnih
znanstvenih instituta; upisnik znanstvenih organizacija i upisnik znanstvenika,
te obavlja i druge poslove koje odredi ministar.

*8.3. Odjel za analizu i praćenje tehnologijskog razvitka*

Članak 52.

Odjel za analizu i praćenje tehnologijskog
razvitka provodi traj­ni nadzor tehnologijskog razvitka u zemlji i u svijetu,
planiranje i us­klađivanje tehnologijskih
razvojno-istraživačkih projekata i programa s ciljem što bržeg razvitka
Republike Hrvatske kao društva temeljenog na znanju i primjeni znanja. Odjel
obavlja upravne i stručne poslove vezane uz predlaganje i izvršavanje zakona i
drugih propisa vezanih za tehnologijski razvitak i unaprjeđivanje inovacijskog
sustava, predlaže i prati mjere za razvitak i efikasan rad inovativnih
potencijala tehnologijskog stvaralaštva, naročito razvojnog i inventivnog rada
u Republici Hrvatskoj. Odjel provodi statističku obradu podataka, te druge
analize vezane za četiri osnovne komponente inovacijskog sustava: znanstveni
intenzitet, ljudski potencijal, inovativnu razinu gospodarstva, te apsorpcijski
kapacitet poduzeća. Odjel radi na stvaranju baze podataka o postojećim i novim
tehnologijama, te primjeni tih tehnologija u Republici Hrvatskoj. Temeljem
prikupljenih informacija, Odjel pomaže istraživačima u stvaranju novih ideja i
razvoju novih tehnologija i proizvoda; prati, ocjenjuje i analizira stanja tehnologijske
razvijenosti Republike Hrvatske u odnosu na Europsku uniju i svijet, te
predlaže i prati mjere za poticanje primjene rezultata znanstvenih istraživanja
u tehnologijskom razvoju i na znanju utemeljenih poduzeća. Odjel obavlja i
druge poslove koje odredi ministar.

9. UPRAVA ZA SREDNJE
OBRAZOVANJE

Članak 53.

Uprava za srednje obrazovanje prati stanje u
srednjim školama, pučkim i otvorenim učilištima, učeničkim domovima i drugim ustanovama
koje su dobile odobrenje za redovno srednjoškolsko obrazovanje i obrazovanje
odraslih, te obavlja poslove stručno-pedagoškog nadzora. Uprava brine o
provođenju zakona i drugih propisa u području srednjeg školstva te predlaže
programe, standarde, propise i druge mjere za unaprjeđivanje i razvoj školskog
sustava; obavlja stručne i upravne poslove za odobravanje rada izvođenja
programa obrazovanja; predlaže metodologiju, kriterije i postupke za
optimalizaciju mreže srednjih škola i učeničkih domova, te za planiranje i
usklađivanje planova upisa učenika u srednje škole; prati i usklađuje
evidencije zaposlenih u obrazovnim ustanovama i učeničkim domovima, te izrađuje
kriterije za odobravanje sredstava za isplatu plaća i naknada; predlaže i
surađuje na izradi dokumentacijskih standarda, pedagoške dokumentacije,
obrazaca svjedodžbi i drugih javnih dokumenata u srednjem školstvu; surađuje s
uredima državne uprave, komorama, drugim ministarstvima i uredima za
zapošljavanje. Uprava obavlja i druge poslove koje odredi ministar.

U Upravi se ustrojavaju:

9.1. Odjel za strukovno obrazovanje

9.2. Odjel za opće programe, gimnazije,
umjetničke škole i učeničke domove

9.3. Odjel za obrazovanje odraslih.

*9.1. Odjel za strukovno obrazovanje*

Članak 54.

Odjel za strukovno obrazovanje prati stanje u
strukovnim školama u odnosu na hrvatske potrebe i stanje u strukovnom školstvu
članica EU, te predlaže potrebne sistemske, organizacijske, programske,
materijalne i zakonske mjere za unapređivanje tog dijela školskog sustava;
sudjeluje u izradi metodologije i kriterija za planiranje mreže srednjih
strukovnih škola i programa, te za upise učenika u strukovne škole; sudjeluje u
izradi stručnih podloga za nacrte standarda i zakona, te drugih propisa. Odjel
obavlja i druge poslove koje odredi ministar.

*9.2. Odjel za opće programe, gimnazije, umjetničke škole i
učeničke domove*

Članak 55.

Odjel za opće programe, gimnazije, umjetničke
škole i učeničke domove prati stanje i predlaže mjere za unaprjeđivanje programa
i rada u gimnazijama, glazbenim i likovnim školama te u učeničkim domovima;
sudjeluje u izradi metodologije i kriterija za planiranje mreže ustanova i
programa kao i za planiranje upisa učenika; priprema prijedloge za rad
povjerenstava na utvrđivanju uvjeta u ustanovama za izvođenje programa
obrazovanja i za odobravanje rada za redovno obrazovanje, te analizira
ekonomičnost ustroja rada škola i učeničkih domova. Odjel obavlja i druge
poslove koje odredi ministar.

*9.3. Odjel za obrazovanje odraslih*

Članak 56.

Odjel za obrazovanje odraslih prati stanje u
sustavu obrazovanja odraslih, naročito formalnih oblika obrazovanja za koje
postoji odobrenje o izvođenju programa obrazovanja odraslih, kao i o osnov­noškolskoj izobrazbi
odraslih. Odjel surađuje s drugim državnim i međunarodnim institucijama na
unaprjeđenju sustava obrazovanja odraslih; koordinira rad stručnih
povjerenstava za utvrđivanje uvjeta za izvođenje programa obrazovanja odraslih,
te obavlja poslove vezane uz financiranje rada povjerenstava; provodi Projekt
Vlade Republike Hrvatske »Za Hrvatsku pismenosti: put do poželjne budućnosti« i
obavlja poslove vezane uz realizaciju, praćenje i financiranje Projekta. Odjel
obavlja i druge poslove koje odredi ministar.

10. UPRAVA ZA
PREDŠKOLSKI ODGOJ I OSNOVNO OBRAZOVANJE

Članak 57.

Uprava za predškolski odgoj i osnovno
obrazovanje prati i analizira stanje u predškolskom odgoju i osnovnom
obrazovanju, u odgoju i obrazovanju djece s posebnim potrebama, osnovnoškolskom
glazbenom i plesnom obrazovanju; brine o izvršavanju zakona i drugih propisa u
sklopu svojega djelokruga, obavlja poslo­ve struč­no-pedagoškog nadzora; priprema i izrađuje
izvještaje, elaborate, analitičke i stručne podloge za izradu nacrta prijedloga
zakona i drugih propisa; obavlja radnje u postupku rješavanja u vezi s
osnivanjem, početkom rada predškolskih i školskih ustanova i s izvođenjem
programa, te s drugim pitanjima iz djelokruga rada, ako ovi poslovi nisu dani u
nadležnost drugom tijelu državne uprave ili lokalne, odnosno, područne
(regionalne) samouprave, ili drugoj ustrojstvenoj jedinici Ministarstva, te u
vezi s time: izrađuje nacrte akata; surađuje s uredima državne uprave i
tijelima jedinica lokalne i područne (regionalne) samouprave, nadležnim za
poslove predškolskog odgoja i osnovnog obrazovanja; priprema i daje mišljenje o
upitima i podnescima; izrađuje prijedloge normativa i standarda; obavlja
stručne poslove u povodu žalbi na prvostupanjska rješenja ureda državne uprave
koji se odnose na utvrđivanje primjerenog oblika školovanja djece s teškoćama u
razvoju, te u vezi s time, izrađuje nacrte akata, priprema prijedloge i
predlaže utvrđivanje dokumentacijskih standarda u djelatnosti školstva; obavlja
poslove vezane uz planiranje potrebnih sredstava u državnom proračunu po pojedinim
aktivnostima, te vodi propisane očevidnike. Uprava obavlja i druge poslove koje
odredi ministar.

U Upravi se ustrojavaju:

10.1. Odjel za predškolski odgoj

10.2. Odjel za osnovno obrazovanje.

*10.1. Odjel za predškolski odgoj*

Članak 58.

Odjel za predškolski odgoj prati i analizira
stanje u predškolskom odgoju i zadovoljavanju javnih potreba u području
predškolskog odgoja; brine o izvršavanju zakona i drugih propisa iz područja
predškolskog odgoja i naobrazbe; izrađuje stručne podloge za nacrte prijedloga
zakona i drugih propisa iz svojega djelokruga; obavlja radnje u postupku
rješavanja u vezi s osnivanjem i početkom rada predškolskih ustanova i s
izvođenjem programa s djecom predškolske dobi pri drugim pravnim osobama, ako
ovi poslovi nisu dani u nadležnost drugom tijelu državne uprave ili lokalne,
odnosno, područne (regionalne) samouprave, ili drugoj ustrojstvenoj jedinici
Ministarstva; surađuje s uredima državne uprave i tijelima jedinica lokalne i
područne (regionalne) samouprave nadležnim za predškolski odgoj; obavlja
stručne poslove u postupku rješavanja o žalbama iz djelokruga odjela, te
izrađuje prijedloge rješenja. Odjel obavlja i druge poslove koje odredi
ministar.

*10.2. Odjel za osnovno obrazovanje*

Članak 59.

Odjel za osnovno obrazovanje prati stanje u
osnovnom školstvu u redovitom školovanju, osnovnom obrazovanju djece s posebnim
potrebama, kao i u osnovnoškolskom glazbenom i plesnom obrazovanju; brine o
izvršavanju zakona i drugih propisa u ovim područjima; izrađuje stručne podloge
za nacrte prijedloga zakona i drugih propisa iz svojega djelokruga; obavlja
radnje u postupku rješavanja u vezi s osnivanjem, početkom rada i izvođenjem
programa škola, te s tim u vezi, izrađuje nacrte akata, ako ovi poslovi nisu
dani u nad­ležnost drugom tijelu državne uprave ili
lokalne, odnosno, područne (regionalne) samouprave, ili drugoj ustrojstvenoj
jedinici Ministarstva; prati rad i djelovanje ureda državne uprave i tijela
jedinica lokalne i područne (regionalne) samouprave nadležnih za osnovno
obrazovanje; obavlja stručne poslove u povodu žalbi na prvostupanjska rješenja
ureda državne uprave koji se odnose na utvrđivanje primjerenog oblika
školovanje djece s teškoćama u razvoju, te izrađuje prijedloge rješenja i
nacrte akata. Odjel obavlja i druge poslove koje odredi ministar.

11. UPRAVA ZA ŠPORT

Članak 60.

Uprava za šport obavlja poslove pripreme
stručnih podloga za izradu zakona, pravilnika i drugih podzakonskih
akata propisanih zakonom; izdaje isprave u području športa; vodi registar i evidencije
prema standardima EU; koordinira rad i pruža stručnu pomoć jedinicama lokalne i
područne samouprave; sudjeluje u pripremi izrade nacionalnog programa športa
(strategije športa) u svim njegovim segmentima; surađuje s udrugama, savezima i
trgovačkim društvima koji obavljaju djelatnost športa; predlaže godišnje
programe realizacije javnih potreba u športu u segmentima: školski šport,
studentski šport, šport osoba s invaliditetom, mreže športskih građevina,
obavezne obuke plivanja, razvoja i poticanja športa žena, te razvoja športa na
otocima. Uprava obavlja i druge poslove koje odredi ministar.

U Upravi se ustrojavaju:

11.1. Odjel za razvoj športa

11.2. Odjel za tjelesnu kulturu, šport i
športsku rekreaciju.

*11.1. Odjel za razvoj športa*

Članak 61.

Odjel za razvoj športa obavlja poslove pripreme
stručnih pod­loga za izradu zakona, pravilnika i drugih podzakonskih
akata propisanih zakonom; izdaje isprave u području športa; vodi registar i
evidencije prema standardima EU; koordinira rad, te pruža stručnu pomoć
jedinicama lokalne i područne samouprave. Odjel obavlja i druge poslove koje
odredi ministar.

*11.2. Odjel za tjelesnu kulturu, šport i športsku rekreaciju*

Članak 62.

Odjel za tjelesnu kulturu, šport i športsku
rekreaciju sudjeluje u pripremi izrade nacionalnog programa športa (strategije
športa) u svim njegovim segmentima; surađuje s udrugama, savezima i trgovačkim
društvima koji obavljaju djelatnost športa; predlaže godišnje programe
realizacije javnih potreba u športu u segmentima: školski šport, studentski
šport, šport osoba s invaliditetom, mreže športskih građevina, obavezne obuke
plivanja, razvoja i poticanja športa žena, kao i razvoja športa na otocima.
Odjel priprema programe za promicanje tjelesne kulture i športa, integracije
djece s invaliditetom, te vrednuje programe iz područja športa. Odjel obavlja i
druge poslove koje odredi ministar.

12. UPRAVA ZA ZAJEDNIČKE
PROGRAME

Članak 63.

Uprava za zajedničke programe obavlja upravne i stručne
poslove koji su zajednički ostalim ustrojstvenim jedinicama Ministarstva, a
osobito poslove izdavaštva, te projekte raznih udruga iz sustava obrazovanja i
znanosti; poslove vezane uz izradu i praćenje ostvarivanja nacionalnih
strategija i programa, programa školovanja nacionalnih manjina, programa
tehničke kulture, programa rada s darovitim učenicima i studentima, kao i
programa rada s osobama s posebnim potrebama; poslove vezane uz dodjelu
državnih nagrada i priznanja iz djelokruga Ministarstva; poslove priznavanja
inozemnih školskih kvalifikacija o završenom osnovnom i srednjem obrazovanju,
dijelovima tog obrazovanja i o oblicima stručne osposobljenosti i usavršavanja
za određene poslove i zanimanja. Uprava rješava o žalbama protiv rješenja o priznavanju
inozemnih visokoškolskih kvalifikacija. Uprava obavlja i druge poslove koje
odredi ministar.

U Upravi se ustrojavaju:

12.1. Odjel za tehničku kulturu i udruge

12.2. Odjel za nacionalne manjine, strategije i
programe

12.3. Odjel za izdavaštvo

12.4. Odjel za priznavanje inozemnih obrazovnih
kvalifikacija.

*12.1. Odjel za tehničku kulturu i udruge*

Članak 64.

Odjel za tehničku kulturu i udruge obavlja
upravne i stručne poslove vezane uz programe tehničke kulture, projekte udruga u
sustavu obrazovanja, te poslove vezane uz dodjelu državnih nagrada i priznanja
u znanosti, obrazovanju i športu. Odjel obavlja i druge poslove koje odredi
ministar.

*12.2. Odjel za nacionalne manjine, strategije i programe*

Članak 65.

Odjel za nacionalne manjine, strategije i
programe obavlja poslove vezane uz programe školovanja nacionalnih manjina,
poslove vezane uz izradu i praćenje ostvarivanja nacionalnih strategija i
programa, programe rada s darovitim učenicima i studentima, kao i programe rada
s osobama s posebnim potrebama. Odjel obavlja i druge poslove koje odredi
ministar.

U Odjelu se ustrojavaju:

12.2.1. Odsjek za nacionalne manjine

12.2.2. Odsjek za nacionalne strategije i
programe.

12.2.1. Odsjek za
nacionalne manjine

Članak 66.

Odsjek za nacionalne manjine obavlja poslove
vezane uz programe školovanja nacionalnih manjina, a osobito poslove vezane uz:
provedbu zakona i drugih propisa iz područja školovanja nacionalnih manjina;
praćenje stanja na području predškolskog odgoja i naobrazbe, osnovnoškolskog,
srednjoškolskog i visokoškolskog obrazovanja nacionalnih manjina; pripremu
izvješća o financiranju obrazovanja pripadnika nacionalnih manjina. Odsjek
obavlja i druge poslove koje odredi ministar.

12.2.2. Odsjek za
nacionalne strategije i programe

Članak 67.

Odsjek za nacionalne strategije i programe
obavlja poslove vezane uz izradu i praćenje ostvarivanja nacionalnih strategija
i programa, a osobito: sigurnosti u odgojno-obrazovnim ustanovama, sprječavanja
nasilja među djecom i mladima, suzbijanja ovisnosti, odgoja i obrazovanja za
ljudska prava i prava djeteta, suzbijanja poremećaja u ponašanju, promicanja
ravnopravnosti među spolovima, suzbijanja obiteljskog nasilja, zaštite djece od
mina i oružja, prevencije HIV-a, programa djelovanja za mlade, nacionalne
strategije protiv svih oblika diskriminacije; programe rada s darovitim
učenicima i studentima; programe rada s osobama s posebnim potrebama, poslove
financiranja izvannastavnih aktivnosti i natjecanja, privatnih i alternativnih
škola, te stručnog usavršavanja odgojno-obrazovnih djelatnika u osnovnim i
srednjim školama. Odsjek obavlja i druge poslove koje odredi ministar.

*12.3. Odjel za izdavaštvo*

Članak 68.

Odjel za izdavaštvo obavlja upravne i stručne
poslove u svezi s odobravanjem i nakladom udžbenika, priručnika, časopisa i
drugih izvora znanja u skladu sa zakonom i drugim propisima; poslove vezane uz
izdavanje knjiga, udžbenika i časopisa u okviru znanstvene djelatnosti,
obrazovanja i športa i to: provedbom natječaja za odobravanje pomoći pri
izdavanju stručnih časopisa, znanstvenih knjiga, sveučilišnih udžbenika, kao i
nabave strane znanstveno-stručne literature, te financiranjem izdavačke
djelatnosti, znanstvenih skupova, kongresa i znanstveno-stručnih udruga, kao i
izvješća o financiranju izdavačke djelatnosti, znanstvenih skupova i
znanstveno-stručnih udruga. Odjel obavlja i druge poslove koje odredi ministar.

*12.4. Odjel za priznavanje inozemnih obrazovnih
kvalifikacija*

Članak 69.

Odjel za priznavanje inozemnih obrazovnih kvalifikacija
obavlja poslove priznavanja inozemnih školskih kvalifikacija o završenom
osnovnom i srednjem obrazovanju, dijelovima tog obrazovanja i o oblicima
stručne osposobljenosti i usavršavanja za određene poslove i zanimanja. Odjel
rješava o žalbama protiv rješenja o priznavanju inozemnih visokoškolskih
kvalifikacija, te obavlja i druge poslove koje odredi ministar.

13. UPRAVA ZA
INSPEKCIJSKE POSLOVE I UPRAVNINADZOR

Članak 70.

Uprava za inspekcijske poslove i upravni nadzor:

– obavlja poslove inspekcijskog nadzora nad
ustanovama i drugim pravnim osobama koje u granicama djelokruga Ministarstva
obavljaju djelatnost odgoja, obrazovanja i športa; poduzima propisane mjere i
radnje; izrađuje nacrte rješenja o žalbama protiv rješenja ustanova i drugih pravnih
osoba donesenih u vršenju javnih ovlasti kad je za rješavanje nadležno
Ministarstvo,

– provodi upravni nadzor nad zakonitošću rada i
općih akata visokih učilišta i drugih znanstvenih organizacija i državnih
upravnih organizacija iz djelokruga Ministarstva, te

– obavlja i druge poslove koje odredi ministar.

Uprava za inspekcijske poslove i upravni nadzor
obavlja inspek­cijske
poslove iz stavka 1. ovog članka u skladu s posebnim zakonom.

U Upravi se ustrojavaju:

13.1. Odjel za inspekcijske poslove – Zagreb I

13.2. Odjel za inspekcijske poslove – Zagreb II

13.3. Odjel za inspekcijske poslove – Područna
jedinica u Splitu

13.4. Odjel za inspekcijske poslove – Područna
jedinica u Rijeci

13.5. Odjel za inspekcijske poslove – Područna
jedinica u Osijeku

13.6. Odjel za upravni nadzor.

*13.1. Odjel za inspekcijske poslove – Zagreb I*

Članak 71.

Odjel za inspekcijske poslove – Zagreb I obavlja
poslove iz članka 70. stavka 1. podstavka 1. ove Uredbe, za područje: Grada Zagreba
– istok, Zagrebačke županije – istok, Sisačko-moslavačke,
Bjelovarsko-bilogorske i Koprivničko-križevačke županije.

Odjel za inspekcijske poslove – Zagreb I ima
jednog samostalnog izvršitelja u Sisku.

*13.2. Odjel za inspekcijske poslove – Zagreb II*

Članak 72.

Odjel za inspekcijske poslove – Zagreb II
obavlja poslove iz članka 70. stavka 1. podstavka 1. ove Uredbe, za područje:
Grada Zagreba – zapad, Zagrebačke županije – zapad, Karlovačke, Krapinsko-zagorske,
Varaždinske i Međimurske županije.

Odjel za inspekcijske poslove – Zagreb II ima
jednog samostalnog izvršitelja u Karlovcu i dva samostalna izvršitelja u
Varaždinu.

*13.3. Odjel za inspekcijske poslove – Područna jedinica*

*u Splitu*

Članak 73.

Odjel za inspekcijske poslove – Područna
jedinica u Splitu obavlja poslove iz članka 70. stavka 1. podstavka 1. ove
Uredbe, za područje: Splitsko-dalmatinske, Dubrovačko-neretvanske, Zadarske i
Šibensko-kninske županije.

Odjel za inspekcijske poslove – Područna
jedinica u Splitu ima dva samostalna izvršitelja u Pločama, jednog samostalnog
izvršitelja u Dubrovniku i dva samostalna izvršitelja u Zadru.

*13.4. Odjel za inspekcijske poslove – Područna jedinica*

*u Rijeci*

Članak 74.

Odjel za inspekcijske poslove – Područna
jedinica u Rijeci obavlja poslove iz članka 70. stavka 1. podstavka 1. ove
Uredbe, za područje: Primorsko-goranske, Istarske i Ličko-senjske županije.

Odjel za inspekcijske poslove – Područna
jedinica u Rijeci ima jednog samostalnog izvršitelja u Puli.

*13.5. Odjel za inspekcijske poslove – Područna jedinica*

*u Osijeku*

Članak 75.

Odjel za inspekcijske poslove – Područna
jedinica u Osijeku obavlja poslove iz članka 70. stavka 1. podstavka 1. ove
Uredbe, za područje: Osječko-baranjske, Vukovarsko-srijemske, Brodsko-posavske,
Požeško-slavonske i Virovitičko-podravske županije.

*13.6. Odjel za upravni nadzor*

Članak 76.

Odjel za upravni nadzor obavlja upravni nadzor
nad zakonitošću rada i općih akata visokih učilišta i drugih znanstvenih organizacija
i državnih upravnih organizacija iz djelokruga Ministarstva, te druge poslove
koje odredi ministar.

Članak 77.

Poslove iz članaka 71. do 75. ove Uredbe,
inspektor obavlja na području županija koje spadaju u nadležnost odjela u koji
je raspoređen na radno mjesto, a po nalogu ministra ili pomoćnika ministra koji
upravlja radom Uprave za inspekcijske poslove i upravni nadzor, može obaviti
poslove i na području drugog odjela za inspekcijske poslove.

14. SAMOSTALNI ODJEL ZA
UNUTARNJU REVIZIJU

Članak 78.

Samostalni odjel za unutarnju reviziju provodi
revizije sustava, procesa i sustave unutarnjih kontrola unutar Ministarstva na
temelju upravljanja rizicima u skladu s najboljom strukovnom praksom, internim
i međunarodnim standardima unutarnje revizije i kodeksom strukovne etike
unutarnjih revizora; testira, analizira i ocjenjuje sve poslovne funkcije
Ministarstva, te daje objektivno stručno mišljenje i preporuke ministru s
ciljem poboljšanja poslovanja; izrađuje strateške i operativne planove revizije;
obavlja posebne revizije na zahtjev ministra ili prema potrebi; izrađuje
izvješća o obavljenoj unutarnjoj reviziji i podnosi ih ministru; prati provedbu
preporuka navedenih u izvješćima; izrađuje periodična i godišnja izvješća o
radu odjela, dostavlja ih nadležnim institucijama i osobama u skladu s važećim
propisima; surađuje sa Središnjom harmonizacijskom jedinicom; prati i predlaže
stalnu edukaciju unutarnjih revizora, te procjenjuje praćenje provedbe
preporuka Državnog ureda za reviziju.

III. UPRAVLJANJE

Članak 79.

Ministar predstavlja Ministarstvo i upravlja
njegovim radom.

Državni tajnik, kojeg ministar odredi,
zamjenjuje ministra u slučaju njegova izbivanja ili spriječenosti, te obavlja i
druge poslove koje mu ministar povjeri.

Radom Tajništva Ministarstva upravlja tajnik
Ministarstva.

Radom upravnih organizacija u sastavu
Ministarstva upravljaju pomoćnici ministra.

Radom Kabineta ministra koordinira tajnik
kabineta.

Radom odjela upravljaju načelnici odjela.

Radom odsjeka upravljaju voditelji odsjeka.

Radom odjeljka upravljaju voditelji odjeljka.

Članak 80.

Državni tajnici odgovorni su za svoj rad
ministru i Vladi Republike Hrvatske.

Tajnik Ministarstva za svoj je rad odgovoran
ministru.

Pomoćnici ministra za svoj su rad odgovorni
ministru.

Načelnici odjela u sastavu uprava za svoj su rad
odgovorni pomoćnicima ministra, koji upravljaju tim upravnim organizacijama, te
ministru.

Načelnik Samostalnog odjela za unutarnju
reviziju za svoj je rad odgovoran ministru.

Voditelji odsjeka za svoj su rad odgovorni
načelnicima odjela u čijem su sastavu odsjeci, pomoćnicima ministra upravnih
organizacija u čijem su sastavu odjeli, te ministru.

Voditelji odjeljka za svoj su rad odgovorni
načelnicima odjela u čijem su sastavu odjeljci, pomoćnicima ministra upravnih
organizacija u čijem su sastavu odjeljci, te ministru.

Načelnici odjela u sklopu Tajništva Ministarstva
za svoj su rad odgovorni tajniku Ministarstva, te ministru.

Voditelji odsjeka u sklopu odjela, koji su u
Tajništvu Ministarstva, za svoj su rad odgovorni načelniku odjela, tajniku
Ministarstva, te ministru.

Članak 81.

Ministar ustrojava stručni kolegij kao stručno i
savjetodavno tijelo ministra.

Sastav stručnog kolegija, pitanja koja će se
raspravljati i mjesto održavanja kolegija utvrđuje ministar.

Ostali službenici Ministarstva pozivaju se na
sjednice po potrebi.

Članak 82.

Ministarstvo surađuje s drugim tijelima državne
uprave i s pravnim osobama koje imaju javne ovlasti u vezi s ostvarivanjem
stručnih i upravnih poslova iz djelokruga Ministarstva.

Ministarstvo surađuje i sa stručnim, znanstvenim
i drugim ustanovama i institucijama radi rješavanja pojedinih stručnih i
upravnih pitanja iz djelokruga Ministarstva.

Članak 83.

Za raspravljanje o pojedinim pitanjima, obavljanje
stručnih i upravnih poslova, za utvrđivanje nacrta propisa, te davanje
mišljenja i prijedloga o značajnijim pitanjima iz djelokruga Ministarstva,
ministar može osnivati stručne savjete, odnosno radne grupe.

Članovi stručnih savjeta, odnosno radnih grupa
izvan Ministarstva, imenuju se uz prethodno pribavljenu suglasnost čelnika
odgovarajućeg tijela ili druge organizacije u kojoj su zaposleni.

Aktom o osnivanju utvrđuje se djelokrug i način
rada stručnog savjeta, odnosno radne grupe.

IV. OKVIRNI BROJ
DRŽAVNIH SLUŽBENIKAI NAMJEŠTENIKA

Članak 84.

Poslove iz djelokruga Ministarstva, ovisno o
vrsti, složenosti, stručnoj spremi i drugim uvjetima, obavljaju državni
službenici raspoređeni na radna mjesta službenika, te namještenici raspoređeni
na radna mjesta namještenika, u skladu sa zakonom.

Okvirni broj državnih službenika i namještenika
potrebnih za obavljanje poslova iz djelokruga Ministarstva, utvrđuje se u
tablici koja je sastavni dio ove Uredbe i ne objavljuje se u »Narodnim
novinama«.

V. PRIJELAZNE I ZAVRŠNE
ODREDBE

Članak 85.

Pitanja važna za rad Ministarstva koja nisu
uređena Zakonom, Uredbom o načelima za unutarnje ustrojstvo tijela državne
uprave, te ovom Uredbom, utvrdit će se Pravilnikom o unutarnjem redu
Ministarstva, a osobito broj potrebnih državnih službenika i namještenika s
naznakom njihovih osnovnih poslova i zadaća, te stručnih uvjeta potrebnih za
njihovo obavljanje, kao i njihove ovlasti i odgovornosti.

Članak 86.

Pravilnik o unutarnjem redu Ministarstva donijet
će ministar znanosti, obrazovanja i športa, u roku od 30 dana od dana stupanja
na snagu ove Uredbe.

Ministar znanosti, obrazovanja i športa ovlastit
će državne tajnike za vođenje točno određenih poslova iz djelokruga rada
Ministarstva.

Ministar znanosti, obrazovanja i športa ovlastit
će pomoćnike ministra za vođenje upravnih organizacija utvrđenih ovom Ured­bom.

Članak 87.

Danom stupanja na snagu ove Uredbe, prestaje
važiti Uredba o unutarnjem ustrojstvu Ministarstva znanosti, obrazovanja i
športa (»Narodne novine«, broj 29/2004).

Članak 88.

Ova Uredba stupa na snagu danom objave u
»Narodnim novinama«.

Klasa: 023-03/06-01/05

Urbroj: 5030108-06-1

Zagreb, 23. veljače 2006.

Potpredsjednica Vlade i

ministrica obitelji, branitelja i međugeneracijske
solidarnosti

**Jadranka Kosor, dipl. iur**.,
v. r.

Uredba, NN 24/2006-573